
RAPORT DE SPECIALITATE 
privind mandatarea reprezentanților Municipiului Timișoara în Adunarea Generală a Acționarilor la Societatea de Transport Public Timișoara S.A. pentru aprobarea indicatorilor de performanță financiari și nefinanciari, precum și a indicatorilor cheie de performanță ai Consiliului de Administrație la Societatea de Transport Public Timișoara S.A.

Având în vedere: 
Adresa Societății de Transport Public Timișoara S.A. (S.T.P.T. S.A.) înregistrată la Primăria Municipiului Timișoara – Direcția Economică cu nr. MTM 2023-006.692/22.05.2023, ca urmare a solicitării Direcției Economice - Biroul Guvernanță Corporativă și Monitorizare Societăți, Instituții și Servicii Publice de cuantificare a măsurilor descrise în forma inițială a Planului de administrare înregistrat la Primăria Municipiului Timișoara cu nr. SC2023-011.526/05.05.2023;
Decizia Consiliului de Administrație a S.T.P.T. nr. 38 din data de 20.04.2023;
Hotărârea Consiliului Local al Municipiului Timișoara nr. 444/23.11.2021 privind numirea reprezentanților Municipiului Timișoara în Adunarea Generală a Acționarilor la întreprinderile publice la care este acționar unic, majoritar sau la care deține controlul;
Hotărârea Consiliului Local al Municipiului Timișoara nr. 472/20.09.2022 privind mandatarea reprezentanților Municipiului Timișoara în Adunarea Generală a Acționarilor la Societatea de Transport Public Timișoara S.A. pentru numirea membrilor Consiliului de Administrație al societății;
Discuția din cadrul ședinței ordinare a Consiliului Local al Municipiului Timișoara ce a avut loc în data de 27.06.2023;
Propunerea subsecventă formulată de către doamna consilier local Roxana Iliescu privind indicatorii de performanță pentru S.T.P.T. S.A., propunere înregistrată în cadrul Primăriei Municipiului Timișoara cu nr. de înregistrare MTM2023-010430 din data 29.06.2023;
Documentul transmis de către S.T.P.T. S.A. prin care se oferă clarificări pe care societatea le consideră oportune ca urmare a discuțiilor din cadrul ședinței ordinare a Consiliului Local al Municipiului Timișoara ce a avut loc în data de 27.06.2023, document înregistrat în cadrul Primăriei Municipiului Timișoara cu nr. de înregistrare MTM2023-010748 din data 30.06.2023;
Referatul de aprobare a proiectului de hotărâre, al Primarului Municipiului Timişoara, domnul Dominic Fritz;
Facem următoarele precizări:
Potrivit adresei SC2023-011.526/05.05.2023 înregistrată la Primăria Municipiului Timișoara – Direcția Economică, S.T.P.T. S.A. a înaintat Planul de administrare al societății către Autoritatea Publică Tutelare.
Prin adresa SC2023-011.526/12.05.2023, Direcția economică - Biroul Guvernanță Corporativă și Monitorizare Societăți, Instituții și Servicii Publice a considerat oportună cuantificarea măsurilor descrise în Planul de administrare, cel puțin pe partea de creștere a veniturilor și de reducere a cheltuielilor de operare, pentru a putea avea o imagine mai clară asupra performanței economice viitoare, mai ales în condițiile procesului viitor de negociere a indicatorilor de performanță. Astfel, în data de 22.05.2023, S.T.P.T. S.A. a răspuns prin adresa înregistrată cu MTM 2023-006.692, prin care a specificat faptul că prezentul Plan de administrare își propune, în esență, continuarea activității societății pe o perioadă de 7 ani, în concordanta cu planul de restructurare, iar rata de evoluție a cifrei de afaceri pe perioada de previziune a fost considerată în mod prudențial. Totodată, în adresa mai sus menționată, S.T.P.T. S.A. specifică faptul că Planul de restructurare a obligațiilor bugetare întocmit în conformitate cu OG 6/2019 va deveni obligatoriu, în condițiile aprobării sale de către ANAF, Consiliul de Administrație, împreună cu conducerea executivă, vor proceda, pe întreaga durata a mandatelor, la implementarea măsurilor și respectarea termenelor asumate prin Planul de restructurare.
Conform articolului 3 din OUG 109/2011, autoritatea publică tutelară exercită dreptul de proprietate asupra acţiunilor/părţilor sociale, după caz, deţinute în întreprinderea publică, prin în termen de 3 zile de la finalizarea procedurii;
 negocierea indicatorilor-cheie de performanţă ai administratorilor, transmiterea acestora către Agenția pentru Monitorizarea și Evaluarea Performanțelor Întreprinderilor Publice (AMEPIP) pentru avizare din punct de vedere al încadrării în nivelul minim și aprobarea lor de către adunarea generală a acționarilor.
În ceea ce privește procedura de stabilire, negociere și aprobare a indicatorilor este detaliată în cadrul articolului 13 din OUG 109/2011, după cum urmează:
Alin. (1): În termen de maximum 30 de zile de la data numirii sale, consiliul de administraţie elaborează o propunere pentru componenta de administrare a planului de administrare în vederea realizării indicatorilor de performanţă financiari şi nefinanciari.
Alin. (2): Componenta de administrare prevăzută la alin. (1) se completează cu componenta managerială elaborată conform prevederilor art. 22 alin. (1). Planul de administrare se supune analizei consiliului de administraţie al regiei autonome şi se aprobă prin decizie a acestuia.
Alin. (3): În termen de 5 zile de la aprobarea planului de administrare, conform art. 22 alin. (3), prin grija preşedintelui consiliului de administraţie, indicatorii-cheie de performanţă rezultaţi din planul de administrare se transmit la autoritatea publică tutelară, în vederea negocierii şi aprobării.
Alin (3^1): indicatorii-cheie de performanţă aprobaţi de către autoritatea publică tutelară conform prevederilor alin. (3) se comunică AMEPIP în termen de 15 zile, în vederea avizării finale şi includerii în tabloul de bord.
Alin (4): Negocierea indicatorilor de performanţă financiari şi nefinanciari fundamentaţi pe baza planului de administrare şi scrisoarea de aşteptări se face în termen de 30 de zile de la data comunicării acestora autorităţii publice tutelare. Dacă la expirarea acestui termen negocierea nu este finalizată, termenul se poate prelungi o singură dată cu maximum 30 de zile, la solicitarea oricăreia dintre părţile implicate.
Alin (5): În cazul eşuării negocierii în cele două runde, membrii consiliului de administraţie sunt revocaţi, fără a fi îndreptăţiţi la plata unor daune-interese. În acest caz, rezultatul negocierii trebuie motivat şi publicat pe pagina de internet proprie a autorităţii publice tutelare şi a regiei autonome.
Alin (6): Indicatorii-cheie de performanţă aprobaţi de autoritatea publică tutelară şi avizaţi de AMEPIP constituie elemente faţă de care se determină componenta variabilă a remuneraţiei pentru administratorii şi directorii regiei autonome.
Trebuie notat faptul că, articolul IV alin (5) din Legea nr. 187 din 28 iunie 2023, publicată în Monitorul Oficial nr. 594 din 29 iunie 2023, act normativ nou aprobat care modifică OUG 109/2011 și stabilește relația dintre autoritatea publică tutelară și AMEPIP, prevede ca, în termen de 60 de zile de la data intrării în vigoare a prezentei legi, Guvernul aprobă, prin hotărâre, normele metodologice de aplicare a dispoziţiilor Ordonanţei de urgenţă a Guvernului nr. 109/2011, aprobată cu modificări şi completări prin Legea nr. 111/2016, cu modificările şi completările ulterioare, astfel cum a fost modificată şi completată prin prezenta lege, la propunerea Secretariatului General al Guvernului, după consultarea autorităţilor publice tutelare.
Totodată, conform articolului VII alin (1), în termen de 9 luni de la intrarea în vigoare a legii nr. 187 din 28 iunie 2023, autoritatea publică tutelară procedează la modificarea şi completarea, după caz, a contractelor de mandat aflate în derulare, prin încheierea de acte adiţionale, cu nivelul minim al indicatorilor-cheie de performanţă aprobaţi prin decizie de către AMEPIP. Având în vedere prevederile de mai sus și în lipsa unor dispoziții tranzitorii clare, procesul de avizare a indicatorilor de performanță conform noilor prevederi ale OUG 109/2011 (Alin. (3^1) descris mai sus) este posibil doar după finalizarea procesului de operaționalizare a AMEPIP.
Prin Hotarârea Consiliului Local al Municipiului Timișoara nr. 472 din 20.09.2022 privind mandatarea reprezentanților Municipiului Timișoara în Adunarea Generală a Acționarilor la Societatea de Transport Public Timișoara S.A. pentru numirea membrilor Consiliului de Administrație al societății, au fost stabiliți indicatorii ce constituie baza pentru negocierea indicatorilor prevăzuți de cadrul legal existent.
Astfel, coroborând Ordonanța de Urgență a Guvernului nr. 109 din 30 noiembrie 2011 privind guvernanța corporativă a întreprinderilor publice cu prevederile Secțiunii a 5-a din cadrul Normelor metodologice din 28 septembrie 2016 pentru stabilirea indicatorilor de performanţă financiari şi nefinanciari şi a componentei variabile a remuneraţiei membrilor consiliului de administraţie sau, după caz, de supraveghere, precum şi a directorilor, respectiv a membrilor directoratului (Anexa 2), norme aprobate de Hotărârea Guvernului nr. 722 din 28 septembrie 2016, indicatorii-cheie de performanţă, ţintele şi gradul de îndeplinire a ICP pot fi modificaţi, după caz, din alte cauze neimputabile administratorilor şi care nu afectează realizarea obiectivelor şi a ţintelor stabilite pentru întregul mandat.
Articolul 28 și 29 din normele indicate mai sus detaliază situația în care acești indicatori se pot modifica, astfel:
· Iniţiativa modificării ICP şi a componentei variabile poate aparţine atât consiliului, cât şi autorităţii publice tutelare.
Consiliul transmite recomandările pentru schimbarea indicatorilor de performanţă folosiţi ca bază pentru stabilirea componentei variabile a remuneraţiei, acţionarului-stat, prin autoritatea publică tutelară, şi celorlalţi acţionari, dacă este cazul.
În cazul iniţierii de către autoritatea publică tutelară, aceasta transmite propunerile sale către consiliu şi, după caz, celorlalţi acţionari.
Totodată, articolul 30 din normele indicate mai sus stipulează faptul că fiecare parte implicată decide dacă schimbările recomandate ale indicatorilor de performanţă folosiţi ca bază pentru stabilirea componentei variabile a remuneraţiei administratorilor ar îmbunătăţi eficacitatea şi eficienţa întreprinderii. În cazul în care se decide că schimbările prevăzute la alin. (1) ar îmbunătăţi eficacitatea şi eficienţa întreprinderii, se iniţiază procedura convocării adunării generale a acţionarilor în cazul societăţilor, pentru aprobarea noilor niveluri ale indicatorilor supuşi modificării. De notat faptul că indicatorii aprobaţi de adunarea generală sau autoritatea publică tutelară, după caz, se vor concretiza într-un act adiţional la contractul de mandat.
Revenind la Ordonanța de Urgență a Guvernului nr. 109 din 30 noiembrie 2011 privind guvernanța corporativă a întreprinderilor publice, conform articolului 3, autoritatea publică tutelară are printre competențe negocierea indicatorilor-cheie de performanţă ai administratorilor, transmiterea acestora către AMEPIP pentru avizare din punct de vedere al încadrării în nivelul minim şi aprobarea lor de către adunarea generală a acţionarilor, precum și încheierea contractelor de mandat cu administratorii întreprinderii publice, direct sau prin adunarea generală a acţionarilor/asociaţilor, după caz, şi transmiterea acestora către AMEPIP.



Astfel, au fost stabiliți indicatorilor-cheie de performanţă ce sunt detaliați în anexa la Proiectul de Hotărâre a Consiliului Local privind mandatarea reprezentanților Municipiului Timișoara în Adunarea Generală a Acționarilor la Societatea de Transport Public Timișoara S.A. pentru aprobarea indicatorilor de performanță financiari și nefinanciari, precum și a indicatorilor cheie de performanță ai Consiliului de Administrație la Societatea de Transport Public Timișoara S.A.
În conformitate cu prevederile art. 125 din Legea nr. 31/1990 privind societățile, republicată, cu modificările și completările ulterioare, acţionarii pot participa şi vota în adunarea generală prin reprezentare, în baza unei împuterniciri acordate pentru respectiva adunare generală.
În temeiul art. 129 alin. (2) lit. a)  din Ordonanța de Urgență a Guvernului nr. 57/2019 privind Codul administrativ, consiliul local exercită atribuţii privind organizarea şi funcţionarea aparatului de specialitate al primarului, ale instituţiilor publice de interes local şi ale societăţilor şi regiilor autonome de interes local.
Potrivit prevederilor art. 129 alin (3) lit. d) din Ordonanța de Urgență a Guvernului nr. 57/2019 privind Codul administrativ, consiliul local exercită, în numele unităţii administrativ-teritoriale, toate drepturile şi obligaţiile corespunzătoare participaţiilor deţinute la societăţi sau regii autonome, în condiţiile legii.
Având în vedere prevederile legale expuse în prezentul raport, apreciem că Proiectul de hotărâre privind mandatarea reprezentanților Municipiului Timișoara în Adunarea Generală a Acționarilor la Societatea de Transport Public Timișoara S.A. pentru aprobarea indicatorilor de performanță financiari și nefinanciari, precum și a indicatorilor cheie de performanță ai Consiliului de Administrație la Societatea de Transport Public Timișoara S.A. îndeplinește condițiile pentru a fi supus dezbaterii și aprobării plenului consiliului local. 
    
Director Economic,
       Steliana Stanciu
   Consilier BGCMSISP,
                    Sașa-Sorin Lovin

